**LĒMUMS**

LIEPĀJĀ

|  |  |
| --- | --- |
| 2021.gada 20.maijā | Nr.195/6  (prot. Nr.6, 6.§) |

Par infrastruktūras nodrošināšanas

līguma slēgšanu

Saskaņā ar likuma "Par pašvaldībām" 15.panta pirmās daļas 19.punktu viena no pašvaldības autonomajām funkcijām ir organizēt sabiedriskā transporta pakalpojumus. Liepājas pilsētas pašvaldība saskaņā ar likuma "Par pašvaldībām" 14.panta pirmās daļas 1.punktu iepriekš minētās autonomās funkcijas izpildei 1992.gada 14.oktobrī ir dibinājusi sabiedrību ar ierobežotu atbildību "LIEPĀJAS TRAMVAJS" (turpmāk arī - SIA "Liepājas tramvajs"), kuras darbības mērķis ir organizēt sabiedriskā transporta pakalpojumus, nodrošinot kvalitatīvu transporta pakalpojumu sniegšanu.

Sabiedriskā transporta pakalpojumi pilsētas ietvaros ir īpaša nozare, kurā komercdarbība tās klasiskajā izpratnē nav iespējama tai nepieciešamo subsīdiju dēļ. Sabiedrības primārā interese ir sabiedriskā transporta pakalpojumu saņemšana pēc iespējas augstākā kvalitātē.

Augstas kvalitātes sabiedriskajam transportam ir nozīme Liepājas pilsētas ekonomiskajā attīstībā, vides nodrošināšanā un dzīves kvalitātes uzlabošanā. Jaunas tramvaja līnijas izbūve ir nostiprinājusi tā lomu pasažieru pārvadājumos. Atkarībā no finansējuma pieejamības arī nākotnē ir plānots turpināt attīstīt tramvaja līnijas. Liepājas pilsētas attīstības programmā 2015.-2020.gadam (apstiprināta ar Liepājas pilsētas domes 2015.gada 22.janvāra lēmumu Nr.1 "Par Liepājas pilsētas attīstības programmas 2015.-2020.gadam, tai skaitā ilgtspējīgas attīstības stratēģijas līdz 2030.gadam, un Vides pārskata gala redakciju apstiprināšanu") norādīts, ka tramvaju kā videi draudzīgu sabiedriskā transporta veidu ir pamats uzskatīt par Liepājas transporta sistēmas mugurkaulu, un lai uzlabotu pilsētas sabiedriskā transporta darbību un pieejamību iedzīvotājiem, tiek īstenotas arī Liepājas pilsētas attīstības programmas 2015.-2020.gadam pielikumā Nr.2.1. "Rīcību plāns 2015.-2020.gadam" noteiktās rīcības 2.1.7.(2.) "Veicināt videi draudzīga transporta izmantošanu pilsētā, prioritāri sabiedriskā transporta jomā un pašvaldības institūcijās" un 2.1.7.(4.) "Turpināt uzlabot sabiedriskā transporta kustību, tai skaitā ieviest efektīvu pasažieru uzskaites sistēmu".

2021.gada 1.aprīlī starp Liepājas pilsētas pašvaldības aģentūru "Liepājas sabiedriskais transports" un SIA "Liepājas tramvajs" ir noslēgts līgums Nr.TR/2021-01 par sabiedriskā transporta pakalpojumu sniegšanu Liepāja pilsētas maršrutos. Minētais līgums neietver jautājumus par sabiedriskā transporta pakalpojuma sniegšanai nepieciešamās infrastruktūras apsaimniekošanu, uzturēšanu un atjaunošanu, kā arī jaunas infrastruktūras izbūvi.

Lai piesaistītu finanšu līdzekļus infrastruktūras, kas tiek izmantota pasažieru pārvadāšanai ar tramvaju, attīstībai, Liepājas pilsētas pašvaldībai ir nepieciešams noslēgt līgumu ar sabiedrību ar ierobežotu atbildību "LIEPĀJAS TRAMVAJS" par sabiedriskā transporta (tramvaja) pakalpojumu sniegšanai nepieciešamās infrastruktūras uzturēšanu, apsaimniekošanu, atjaunošanu, kā arī jaunas infrastruktūras izbūvi.

Ņemot vērā minēto, pamatojoties uz likuma "Par pašvaldībām" 21.panta pirmās daļas 23.punktu, ievērojot Eiropas Parlamenta un Padomes Regulas Nr.1370/2007 "Par sabiedriskā pasažieru transporta pakalpojumiem, izmantojot dzelzceļus un autoceļus, un ar ko atceļ Padomes Regulu (EEK) Nr.1191/69 un Padomes Regulu (EEK) Nr.1107/70", Sabiedriskā transporta pakalpojumu likuma 2.pantu, 8.panta trešo daļu, Ministru kabineta 2010.gada 14.septembra noteikumus Nr.866 "Noteikumi par darbības programmas "Infrastruktūra un pakalpojumi" papildinājuma 3.2.1.5.aktivitāti "Publiskais transports ārpus Rīgas"", LIEPĀJAS PILSĒTAS DOME

N O L E M J :

1.  Noslēgt līgumu (pielikumā) ar sabiedrību ar ierobežotu atbildību "LIEPĀJAS TRAMVAJS" (vienotais reģistrācijas Nr.42103005911) par sabiedriskā transporta (tramvaja) pakalpojuma sniegšanai nepieciešamās infrastruktūras nodrošināšanu.

2.  Pilnvarot Liepājas pilsētas domes priekšsēdētāja vietnieku pilsētas attīstības un sadarbības jautājumos parakstīt lēmuma 1.punktā minēto līgumu.

3. Liepājas pilsētas domes priekšsēdētājam kontrolēt lēmuma izpildi.

|  |  |  |
| --- | --- | --- |
| DOMES PRIEKŠSĒDĒTĀJS | | Jānis VILNĪTIS |
| Nosūtāms: | Domes priekšsēdētāja vietniekam pilsētas attīstības un sadarbības jautājumos, SIA "Liepājas tramvajs", pašvaldības aģentūrai "Liepājas sabiedriskais transports", Juridiskajai daļai, Finanšu pārvaldei, Attīstības pārvaldei | |